РЕГЛАМЕНТ ЗА ИЗПЪЛНЕНИЕ (ЕС) № 342/2013 НА КОМИСИЯТА
от 16 април 2013 година
за изменение на Регламент (ЕО) № 589/2008 за определяне на подробни правила за прилагане на Регламент (ЕО) № 1234/2007 на Съвета относно стандартите за търговия с яйца
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, буква г) във връзка с член 4 от него,
като има предвид, че:
(1)
Съгласно член 24, параграф 2 от Регламент (ЕО) № 589/2008 на Комисията (2) държавите членки гарантират, че яйцата се проверяват на всички етапи на търговията, което може да се тълкува като проверка на съответствието с всички изисквания съгласно регламента на всички етапи на търговската верига.
(2)
Някои изисквания съгласно регламента обаче се прилагат на определен етап на търговската верига и следва да се проверяват на този етап. Някои изисквания например следва да се проверяват в производствените обекти или в центровете за пакетиране, докато други изисквания следва да се проверяват на етап търговец на дребно, според случая.
(3)
С оглед на гореизложеното следва да се гарантира степен на гъвкавост по отношение на проверките, извършвани на различни етапи на търговската верига.
(4)
Поради това Регламент (ЕО) № 589/2008 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 24, параграф 2 от Регламент (ЕО) № 589/2008 се заменя със следното:
„2. Службите за инспекция, посочени в параграф 1, проверяват продуктите, предмет на настоящия регламент, в различните етапи на търговията, според случая. Освен вземането на случайни проби се правят проверки на основата на анализ на риска, като се отчитат видът и капацитетът на съответното предприятие, а така също и миналото досие на оператора по отношение на спазването на стандартите за търговия с яйца.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 16 април 2013 година.